Alphonse Nguyên Huu Long

**Alphonse Nguyên Huu Long** P.S.S. (født 25. januar 1953 i Hanoi i Vietnam) er en vietnamesisk ordensgeistlig og katolsk biskop av Vinh.
## Liv og virke
### Bakgrunn
Kort tid etter Alphonse Nguyên Huu Longs fødsel i Hanoi flyktet hans familie fra de kommunistiske styrkers fremrykning, og kom til Da Nang. Deretter slo foreldrene seg ned i Tan Phu Hoa i provinsen Saigon. 

Alphonse Nguyen Huu Long fortsatte sin skolegang under Vietnamkrigen ved *Saint-Jean*-seminaret i Da Nang fra 1965 til 1972, deretter ved bispedømmets hovedseminar frem til 1975 for filosofi og frem til 1978 for teologi. I mellomtiden falt Sør-Vietnam i kommunistenes hender i 1975. Noen seminarister sluttet med studiene for å hjelpe sine familier i denne svært vanskelige økonomiske situasjon, men Alphonses far oppmuntret ham gjennom sine brev til å fortsette. Fra 1978 til 1982 ble den unge mannen tvunget til å jobbe ved vanningsanlegget Phu Ninh-Quang Nam før han gjenopptok studiene.

### Prest
Alphonse Nguyên Huu Long ble presteviet den 29. desember 1990 for bispedømmet Đà Nẵng. Etter ordinasjonen var han kapellan i et sogn i Da Nang. 

I 1994 fikk han fullføringskompetanse i Paris og ble uteksaminert fra Instituttet for kanonisk rett ved Det katolske universitet i Paris. 

Han returnerte til Vietnam i 1999 for å bli utnevnt til sogneprest i Ha Lam i Da Nang bispedømme, deretter i Tra Kieu i samme bispedømme, frem til 2003. Det var dette året han ble med i prestekongregasjonen ''Saint-Sulpice''. Han ble deretter professor i kanonisk rett og kirkehistorie ved presteseminaret i Hue, samt åndelig veileder. Mellom 2011 og september 2013 var han seminarets leder.

### Hjelpebiskop i Hung Hóa
Pave Frans utnevnte ham den 15. juni 2013 til hjelpebiskop i Hưng Hóa og titulærbiskop av *Gummi in Byzacena*. Biskop av Hung Hóa, Jean Marie Vu Tât, bispeviet ham den 6. september samme år; medkonsekratorer var biskopen av Đà Nẵng, Joseph Chau Ngoc Tri, og Pierre Nguyên Van Kham, hjelpebiskop i Ho-Chi-Minh-byen. Nærværende var også representanten for Den hellige stol, titulærerkebiskop Leopoldo Girelli.

Hung Hoa er et bispedømme som da hadde 200.000 katolikker i et stort, spredt og underutviklet område med få aktive prester (61). Her var det også fjellstammefolk, noen egentlig vietnamesere, og andre h'mông. 

Han besøkte de forskjellige etniske minoritetssamfunn og etablerte skoler og kjempet mot praksisen med tidligekteskap. Fra 2013 til 2019 ledet han kommisjonen for evangelisering innenfor Den vietnamesiske bispekonferanse. Den 18. september 2014 avla han *[[ad limina]]*-besøk hos pave Frans sammen med tre andre vietnamesiske biskoper. I februar-mars 2018 returnerte han til Roma med en delegasjon av vietnamesiske biskoper.

### Biskop av Vinh
Den 22. desember 2018 kunngjorde Vatikanet etableringen av det nye bispedømmet Hà Tĩnh (frskilt fra Vinh bispedømme). Samtidig utnevnte pave Frans biskop Alphonse Nguyên Huu Long til biskop av Vinh. 

Han overtok etter den til da biskop av Vinh, Paul Nguyên Thai Hop, som var blitt utnevnt til Hà Tĩnh. 

Den 11. februar 2019 ble Nguyên Huu Long ønsket velkommen av de lokale kommunistiske myndigheter  i Vinh, og han ble offisielt innsatt dagen etter av titulærerkebiskop Marek Zalewski, representant for Den hellige stol til Vietnam. Blant annet forsikret han i talen sin at han ønsket å arbeide for nasjonal samhørighet.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Eugène-Gabriel-Gervais-Laurent Tisserant (1884-1972) *1937 
* Pave Paul VI (1897-1978) *1954 
* Erkebiskop Angelo Palmas (1914-2003) *1964
* Biskop Pierre Nguyễn Huy Mai (1913-1990) *1967
* Biskop Paul Nguyễn Văn Hoà (1931-2017) *1975
* Biskop Antoine Vũ Huy Chương (1944- ) *2003
* Biskop Jean Marie Vũ Tất (1944- ) *2010
* Biskop *Alphonse Nguyên Huu Long* (1953- ) *2013

## Referanser